Fra Bartolomeo piešinys, manoma, autoportretas
**Fra Bartolomeo** arba **Fra Bartolommeo** (tikr. *Bartolommeo (Baccio) di Paolo*, 1472 m.kovo 28 – 1517 m. spalio 6 d.) – italų Brandžiojo renesanso dailininkas iš Florencijos.

Biografija
----------

Bartolomėjas, Paolo sūnus (*Bartolomeo di Paolo*), dar žinotas pravarde *Baccio della Porta* (nes vėliau gyveno prie vienų Florencijos vartų, *porta* − vartai) gimė 1472 m. kovo 28 d. Toskanos miestelyje Savinjane prie Prato. Apie 1484 m. Bartolomėjas tapo dailininko Kozimo Roselio mokiniu Florencijoje. Apie 1491 m. kartu su kitu Kozimo Roselio mokiniu Mariotu Albertineliu įkūrė bendrą studiją ir pradėjo profesionalaus dailininko karjerą. Pirmuosiuose jo darbuose žymi Leonardo da Vinčio įtaka. 1497 m nutapė vieną žymiausių savo ankstyvųjų darbų − „Gerąją naujieną" Volteros miesto katedrai. Tuo metu Bartolomėjas ypač susižavėjo Džirolamo Savonarolos mokymu ir nutapė žymų šio vienuolio portretą. Tragiškai pasibaigus Dž. Savonarolos gyvenimui Bartolomėjas priėmė dominikonų vienuolio įžadus, metė dailę ir įstojo į Šv. Morkaus vienuolyną Prate prie Florencijos bei tapo žinomas Fra Bartolomeo vardu (liet. brolis Baltramiejus). 

Apie 1504 m. dominikonų brolija įtikino Fra Bartolomėją toliau tapyti. Jis priėmė užsakymą paveikslui „Šv. Bernaro vizija". Sekantys jo darbai buvo išskirtinai religinės tematikos. Tuo metu Fra Bartolomėjas susipažino su Rafaeliu, neseniai atvykusiu į Florenciją. Abu dailininkai dirbo ir mokėsi kartu. Rafaelis supažindino giliau Fra Bartolomėją su perspektyva, o dominikonų vienuolis perteikė Rafaeliui spalvų valdymo metodus. 1508 m. dailininkas viešėjo Venecijoje, kur tapė pagal užsakymą, o 1509 m. − Lukoje. Venecijos įtaka praturtino Fra Bartolomėjo tapybą kompoziciniais ir spalviniais elementais, kas aiškiai jaučiama paveiksle „Dievas Tėvas su Šv. Kotryna ir Magdalena". 1510 m. vėl Florencijoje dailininkas tapė Šv. Morkaus vienuolyne. Apie 1513 m pabuvojo Romoje, kur susipažino su Mikelandželo freskomis. Daugelio dailės mokyklų įtaka suformavo vieną iš didžiausių italų Aukštojo renesanso meistrų. Fra Bartolomėjas mirė 1517 m. spalio 6 d. Palaidotas Šv. Morkaus vienuolyno bažnyčioje Florencijoje.

Darbų galerija
--------------

* „Madona su kūdikiu ir Šv. Jonu" (1497, Metropoliteno muziejus Niujorke) „Madona su kūdikiu ir Šv. Jonu" (1497, Metropoliteno muziejus Niujorke)
* Geroji naujiena (1497, Volterro katedra, Italija) Geroji naujiena (1497, Volterro katedra, Italija)
* „Džirolamas Savonarola" (1498, San Marco muziejus, Florencija) „Džirolamas Savonarola" (1498, San Marco muziejus, Florencija)
* „Šv. Bernaro vizija" (1504, Uficių galerija, Florencija) „Šv. Bernaro vizija" (1504, Uficių galerija, Florencija)
* „Dievas Tėvas su Šv. Katerina ir Magdalena" (1509, Villa Guinigi nacionalinis muziejus, Luka (Italija)) „Dievas Tėvas su Šv. Katerina ir Magdalena" (1509, Villa Guinigi nacionalinis muziejus, Luka (Italija))
* „Švenčiausioji Marija" (1512, Bezansono katedra, Prancūzija) „Švenčiausioji Marija" (1512, Bezansono katedra, Prancūzija)
* „Pieta" (1516, Piti rūmai, Florencija) „Pieta" (1516, Piti rūmai, Florencija)
* Madona su kūdikiu (1516, Meno istorijos muziejus Vienoje) Madona su kūdikiu (1516, Meno istorijos muziejus Vienoje)
* „Pristatymas šventykloje" (1516, Meno istorijos muziejus Vienoje) „Pristatymas šventykloje" (1516, Meno istorijos muziejus Vienoje)
* „Pranašas Izaijas" (1516, Akademijos galerija, Florencija) „Pranašas Izaijas" (1516, Akademijos galerija, Florencija)

Nuorodos
--------

|  |  |
| --- | --- |
|  | **Vikiteka: Fra Bartolomeo** – vaizdinė ir garsinė medžiaga  |

* Encyclopaedia Britannica
* treccani.it
* katalikų enciklopedija
* Fra Bartolomeo WGA tinklalapyje
* Fra Bartolomeo biografija Giorgio Vasari „Le Vite" (anglų k.) Archyvuota kopija 2012-03-18 iš Wayback Machine projekto.